Nok araya

**Nok**, wida lente kokuksaxo ke Niger is Benue koe istefa Nigeria, va abdiugalafa araya enzolonafa gu vonewera ke afrikafa kudjabalumara al yoltar.

Sedme Franck Willett savsopik is yambizvopik zo gotorigir wetce xantume ke loa talteafrikafa balumarafa prostewa. Sedme bat aptacik, dere rotir kro ke Nok martig tid koe balumaks ke Baga sane (Guinea) ik Senufo sane (Koteivoira) ik Bembe sane (Zaira) ik Tcokwe (Angola is Kongoa).

### Adaleem is turestasaceem

Nok Araya zo pilkomodar bak 1943 gan Bernard Fagg savsopik ; kan yolt ke telo taneafo kosmayano xo vaon vexon yoltayar. Kosmayaks fereon askiyin gan dodelik ik dritik kobas koe vopelxo malfid va mon tol-sanoyo xo walmunenafo gu talturonon 500 km- lizuxopo. Koe Jos lentrone bata gola, kawodafu sistu va tcilaxe bravase va lo olkom divsidayan va yono vopelkirafo buxaxo al kolnar.

Tir koafizayana tawoldafa kudjopa : riwe yona geltralumafa taka kota nuvelasa pasuyusa va ayikkorafa kudja.

Sin ropeson zo tugasitad ; bassumasa dorora, kladanraporkirafa, anton turowinawer lize welma al zo lamer. Konaka sulemafa kudja dere krulded, tulon fuzolkorafa ik jidolkorafa. Tazuk ke batyona kudja vol tir milkafa, wori Nok martig tir. Adala tid : taniafa tumartigara va lanyona kolma is kaatoerask. Iteem is art zo tumartigad : anamkaf is remruyun etcueem, ik iteem balumayan koe tukevolayan barlent (&nbsp;ke dan wolt omava tir ticefa&nbsp;), ik fenkumuyun kutceem. Kaatoerask mialon tir tuwavakoraf : wale envareva (&nbsp;tulon tela ke bambarafa kudjabalumara&nbsp;) is Ife turietavayana tuwaveva. Tazuk ke taka arapeniwer : koe poz ik fey ik akinta.

Nok martig nuvelar "lodafrikaf" dam telyon ke Ife iyekotafa ik trocadayafa taka. Voxen lana zolonafa nuxasaca wale Nok is Ife elimon noved va lokiewafa vangrupera va runda ke Ife koe afrikafa prostewa. Obrasa rindera razdur va pintafa vektasaca (&nbsp;zikesikifa otapa dem flek is mardmak, tumartigara va nugeem, dulapera va sorgraca&nbsp;), acum lanon tir mexuyavafa. Voxen Ife tuwaveva me tiyir megrupena gan Nok tezasikeem, ise me tiyir kaike inafa stinuca, voxe va sulemaf kaatoeks yo anton zanudayar. Kaiki Ife, Nok adalaf tazuk krulded koe beninafa iyekotxa is milon yorubafa anoelafa yamba (&nbsp;tulon Gelede xatcaxa&nbsp;). Bat turestasaceem ke Nok Araya va inafa nyergafa yorda koo nigeriafu yambafa trenuca bazer.

### Zvak ke evlara

Mecoba co tir akoyesa ede Nok Araya me tiyir valevi 22 ok 23 decemda kali yorubaf balumaks, is valevi 15 decemda kali pulukaf Ifeugal (13-eafa is 14-eafa decemda). Bibe ke evlara va Nok Araya kle en tir aldafe. Bernard Fagg uldiner da bata araya lanon al vonewer bak toleafa alubdecemda ke taneafa voldecitda ise icle kali toleafa decemda lanon al linver. Bata besugdara dayker moe evlara kan 14-eaf bebamilraz ruyena kan yona sidopaca. Lo olkom zo trasiyid koe buxaxo ke nakurugulafa savsafa kuksa. Ostik, baroya evlara kan 14-e beba bazed va 440 is 300 is 280 abdi fird wetce tel lorotis evlaks ke baroya vwa ke Taruga debak lize jontik stogoyeks ke yona Nok kudja bak 1960 al zo koafizad.

Koe yon abdion saveyen buxaf debak, Nok trocadayxa tiyid do yon warzaraporugalaf olkom (&nbsp;kufta ik niranraporafa genva ik ilbodenraporafa tcekotsa&nbsp;), is do conyuta ke azilraba (&nbsp;puki ik stogoyeks ke yaxayki&nbsp;), is do yona vopelkirafa zikexa. Kle trakuyut da Nok Araya nelkon tiyir warzaraporugalafa gu gwafa nazbalasa yantanyofara. Walgrupera va toloya rekola me tiyir rotisa kiren kuksabuxa aotced va abdiugalafa conyuta.

Taruga joxaxo al betar va bat zolteks. Koe bato kopolexo merelatceyeno gan lavara, mon sanoya cadeka balikeyena ta jera va azilkawot koeon zo trasiyid. Vanmiae stogoyekseem meem ke kudja (&nbsp;mon 90 cm- ontinafa&nbsp;) al zo rotoltadler. Kwafa tawolda aultover ; tulon tantar va yona wizbuyuna ekeda isu furutsa is rilitafi tawoldafi spuntesiki. Koe Taruga mek warzaraporugalaf ugol zo divsidayar. Vaxede aro kopolexo di bilder va dotis warzaraporugalaf ugol, Nok Araya rotorigir divlapuron pasusa va azilugal.

Nok ayikeem va brubeeem ta iara va azilxeka grupeyer ; kare aryona bazexa lanon tiyir tawamidusikeem. Dum bantuavaf saneeem batugale ve buluyur va pokepaxo (&nbsp;Bauchi azekexa&nbsp;) ta tozuyur va gefa is ronafa viafa lamara. Lanon anton tir sazdafa toltadlera tuke avopafa luzdara. Voxen tir zoesa da in zo tukotrar : ede lamasik dere tiyid Nok ayik, jontika balumarafa ebeltafrikafa prostewa co rotid milxantafa.